 बज़ाज़ साह्ब होरें पढ़ने-लिखने मगरा कम्मै च पैर पाया तां कुसै मैह्कमे च क्लर्की दे औह्दे शा अपनी यात्रा रम्भ कीती।  बो नौकरी आली बेड़ी उन्दी सोच ते अमल करने आले जुआलामुखी प्हाड़ै गी पाबंद करी सकने च बड़ी कमज़ोर सिद्ध होई।  ओ राजनीति दे खेतर च आई गे।  उनें कश्मीरी पन्त नौजवानें कन्नै मिलियै ‘युवक सभा’ दा नींह्-पत्थर रक्खेआ जिसदे ए प्रधान चनोए।  1931 च जदूं शेख मुहम्मद अब्दुल्ला नै कश्मीरै दी सदियें थमां उबलने आली देगै दा ढक्कन पुट्टेआ तां कश्मीर गै नेईं सगूं पूरे उपमहादीप गी र्हानगी होई।  उस बेल्लै बज़ाज़ युवक सभा दे प्रधान ते कश्मीरी पन्तें लेई सबनें शा उच्ची बाज बनी चुके दे हे।  जदूं महाराजा दी सरकार नै बक्ख-बक्ख फिर्कें ते धरमें शा उन्दियें शकैतें ते मांगें बारै चेता-पत्तर मंगे, तां कश्मीरी पन्तें आली बक्खी दा प्रेमनाथ बज़ाज़ होरें इक बड़ा गै शैल चेता- पत्तर पेश कीता।  ए चेता-पत्तर छपोई बी चुके दा ऐ।  अक्खेआ जन्दा ऐ जे इसदा असल ड्राफ्ट प्रोफैसर जियालाल कौल होरें त्यार कीता हा।  बज़ाज़ होर आपूं बी बड़े अच्छे ड्राफ्टसमैन हे।  चेता-पत्तर च दलीलें दी राजनीतिक पकड़ ते है गै ही बो इसदा दानापन, ऐतिहासिक ते लिखने दी बिधि मनै गी ब’न्नी रक्खने आली ऐ।  इसदे च कोई शक्क नेईं जे जित्थें दूए फिर्के पासेआ दित्ते गे चेता-पत्तरे, जिनें गी सुर्गबासी गुलाम अहमद इशाई हुन्दे अलावा रियास्तै थमां बाह्रले उच्चकोटी दे पत्तरकारें ते सियासतदानें लिखेआ, ओ अज्ज छड़े ऐतिहासिक दस्तावेज़ गै बनियै रेह्ई गेदे न।  कश्मीरी पन्तें दा मेमोरेंम (इसदे च कशमीरी पन्तें गी कश्मीरी हिन्दू आखने पर जोर दित्ता गेदा ऐ) अज्ज बी पढ़ने लेई, खास करियै उसदा अध्ययन करने लेई बड़ी मज़ेदार चीज ऐ।  इस गल्लै दा वर्णन बी शायद दिलचस्पी शा खाल्ली नेईं होग जे असल अबारतै आले चेता-पत्तरै पर प्रेमनाथ बज़ाज़ दा नां इक बक्खरी चमकाई दी पर्ची उप्पर टकोह्दा नज़री औंदा ऐ। 